钦定古今图书集成/明伦汇编/闺媛典/第349卷 > 陶生之妻徐氏
## 钦定古今图书集成/明伦汇编/闺媛典/第349卷 > 陶生之妻徐氏

按《金谿县志》：“徐氏，陶生之妻，性端庄慈厚，终身无疾，
百岁寿日，有司拜贺，皆以其饮食为瑞。二子长八十
二岁，次八十，孙六十馀，曾孙已五十，俱捧觞上寿，尽
人伦之乐。及卒，扶杖居丧次者，皆白发子孙。”

《太傅安乐侯胡公夫人灵表　　》汉·蔡邕

夫人编县旧族章氏之长女也，字曰显章。令仪小心，
秉操塞渊，仁孝婉顺，率礼无遗，体季兰之姿，蹈思齐
之迹。永初二年，年十有五，爰初来嫁，诞成家道。仰奉
慈姑，竭欢致敬；俯诲膝下，化导周悉。至德修于几微，
徽音畅于神明。故能参妊姒之功，兼生人之荣。朝春
路寝，赞桑蚕宫，光宠有祭，祭服有珫，前后奉期礼者，
三十馀载。夫人生五男：“长曰整伯齐，次曰千懿叔韡，
次曰宁穉威，次曰硕季叡。伯仲各未加冠，遭厉气，同
时夭折。叔上郡孝廉，季更历州郡举茂才，叶令、京令
为议郎。季以高第为侍御史、谏议大夫、侍中、虎贲中
郎将、陈留太守，皆早即世。”夫人哀悼劬悴，由是被疾。
遭太夫人忧笃，年七十七，建宁三年薨。夫人之存也，
契阔中馈，婉恋供养，依生奉仁，绍述雅意。其闰月，祔
于太夫人窀穸于兹地，魂而有灵，钦明定省，神心欣
焉，其实宁之元女金盈，追慕永思，憯怛罔极，遂及斯
表，镌著坚珉。颂曰：“悲母氏之不永，怀殷恤以摧伤，惟
子道之无穷，惜闻诲之未央，庶黄耇以期颐，胡委我
以夙丧，恒思心以激”切，亦割肝以绝肠。昔先圣之遗
辞，言仁者其寿长。嗟母氏之忧患，体恺悌以慈良。失
延年之报祜，独何弃于穹苍。日月忽已将暮，抱长结
以含愁，寻修念于在昔，原疾病之所由，遭元子之弱
夭，心伤瘁以自忧，暨叔季之殒终，哀情结以弥绸。皇
姑殁而中感，遂大渐兮速流，疾焰焰兮日遘，气微微
而长“浮，销精魂以遐翔，曾不可乎援留，尔乃顺旨于
冥冥，继存意于不违。爰祔灵于皇姑，尚魂魄之有依，
潜幽室之黯漠，惜昭明之景辉。一往超以未及，倾徂
邈其弥迟。顾新庙以累欷，伏几筵而增悲。嗟既逝之
益远，眇悠悠而莫追。”